ועדת העבודה, הרווחה והבריאות, כנסת 20, פרוטוקול מספר 12, 2015-06-23 12:00

איתן כבל: שלום לכולם, אני מבקש להתחיל ישיבה משותפת של ועדת העבודה והרווחה וועדת הכלכלה של הכנסת.

איתן כבל: זה שיתוף פעולה מבורך שבעזרת השם גם נעשה אותו.

איתן כבל: אני חושב שזה מסוג אותן פעולות שמעצימות את עבודת הכנסת.

איתן כבל: גברתי מנהלת הוועדה, אדוני הנציג הבכיר של וועדת העבודה והרווחה מאיר כהן, מנהלת ועדת העבודה והרווחה, אורחים נכבדים.

איתן כבל: הדיון הולך להיות מאוד מאוד ממוקד.

איתן כבל: אין פה חפירות, אין כאן סיפורים, יש כאן עניין שבסופו נדרשת להתקבל החלטה.

איתן כבל: ככל שנהיה ממוקדים בדיון, ככל שתבינו את מה שאתם רוצים לומר לנו, כך תקלו עלינו לקבל את ההחלטות הנכונות.

איתן כבל: הגברת יניב, אני מבקש ממך לפתוח ולו רק מהסיבה שהנייר שלכם גרם לי להבין על מה אתם פה.

איתן כבל: כמו שאני אוהב - קצר, ענייני, מדויק.

איתן כבל: זה באמת ייאמר לזכותכם.

איתן כבל: רק הנוהל הוא שכשאת מסיימת להציג, אם לנציג פלאפון, יו"ר הוועד, יש משהו כדי להשלים, הוא ישלים.

איתן כבל: חברי הכנסת המציעים, כל הסוללה המכובדת כאן - -

אילן גילאון: יש כאן נציג של משרד התקשורת?

איתן כבל: אני מניח שיש נציג של משרד התקשורת.

איתן כבל: חייב שיהיה.

<ליאת גלזר: אני מהלשכה המשפטית.

איתן כבל: זה המקסימום שהסכימו לתת לנו, שלא חס וחלילה אני - -

<לאה ורון: גם זה אחרי דין ודברים מאוד קשה.

איתן כבל: אני רק אומר, ותעבירי את המסר.

איתן כבל: אני מכבד ומעריך.

איתן כבל: בוועדה הזאת כתוב "מכבדיי אכבד ובוזי ייקלו".

איתן כבל: אני אומר זאת כל דיון.

איתן כבל: מי שלא ידע לכבד אותנו, לא נכבד אותו.

איתן כבל: אני אומר את זה בצורה שאיננה משתמעת לשתי פנים, ואת זה, חס וחלילה, בלי להמעיט כהוא זה מערככם.

איתן כבל: בבקשה גברתי.

<מיה יניב: אנחנו נמצאים כאן היום כדי לדבר על שיתוף הרשתות שדורש משרד התקשורת ומעודד משרד התקשורת לייצר בחברות שלנו.

<מיה יניב: לטובת מי שלא מכיר אותנו ולא יודע, אנחנו הקמנו את הוועדים שלנו לפני כשנתיים ושלוש.

<מיה יניב: אנחנו החלוצים.

<מיה יניב: הקמנו אותם מתוך צורך אמיתי לדאוג לעובדים ולייצב את המקום שאנחנו נמצאים בו בשוק משתולל ולא הגיוני.

<מיה יניב: כעת אני אעבור בצורה מאוד מאוד מהירה על שיתוף הרשתות שאנחנו עכשיו דנים בו בדיון הזה.

<מיה יניב: משרד התקשורת מבקש לייצר שיתוף רשת בין חברה קטנה לחברה גדולה, בין חברה ותיקה לחברה צעירה, זאת אומרת, בין גולן טלקום לסלקום ובין אקספון לחברת פלאפון.

<מיה יניב: השיתוף שהוא דורש הוא בסדר.

<מיה יניב: אנחנו, העובדים, לא באנו כאן להתנגד לשיתוף, וחשוב לי להגיד את זה.

<מיה יניב: אנחנו מבינים את הביזנס, מבינים את הפירמה.

<מיה יניב: לא באנו להתנגד לשיתוף רשתות – זה כגילוי נאות – ולא באנו להתנגד לעצם קיומו של תאגיד משותף.

<מיה יניב: זו לא כוונתנו.

<מיה יניב: זה לא שם.

<מיה יניב: הדבר היחידי שאנחנו מתנגדים לו הוא העברת עובדים לאותו תאגיד שלישי, העברתם להיות עובדי קבלן.

<מיה יניב: יש לציין כי במסמך המקורי שדרש משרד התקשורת להעביר עובדים להיות עובדי קבלן, הוא דיבר על חברות שיש להן תשתיות ויש להן עובדים.

<מיה יניב: כרגע אנחנו בסיטואציה שלחברות החדשות, גולן טלקום ואקספון, אין עובדים ואין תשתיות, לכן מי שיבצע את העבודה בפועל, בתכל'ס, בהקמת המיזם השלישי הם רק עובדי סלקום ורק עובדי פלאפון.

<מיה יניב: אין שום מידתיות ושום היגיון, זה תלוש לחלוטין.

איתן כבל: לפני המידתיות אני מבקש שתכבדי את הדבר הכי חשוב שלשמו התכנסנו כאן - העובדה שמשתי חברות גדולות, סלקום ופלאפון, יעברו עובדים שנמצאים בחוזים כאלה ואחרים להיות חלק מתאגיד חדש, הפעם כעובדי קבלן.

איתן כבל: זה הליבה של העניין, אם דייקתי.

<מיה יניב: אין בעיה, אני מיד גם אחדד.

<מיה יניב: שיתוף הרשתות מדבר על חיבור בין שתי חברות והקמת תשתית משותפת.

<מיה יניב: אין לנו שום בעיה עם הקמת תשתית כזאת, אין לנו שום בעיה עם תאגיד שלישי, יש לנו בעיה עם לקחת עובדים שהם בוותק של 10 ו-20 שנה ולהעביר אותם לעשות את אותה עבודה באותו מקום ובדיוק באותה רזולוציה.

<מיה יניב: פשוט יחליפו להם תג והם יהפכו להיות עובדי קבלן, לא עובדי סלקום ולא עובדי פלאפון.

<מיה יניב: חשוב לי להדגיש פה משהו מאוד מאוד בסיסי.

<מיה יניב: לחברות, לתאגידים השלישיים האלה אין באמת עתיד.

<מיה יניב: החברות האלו קיימות כל עוד קיים הסכם שיתוף בין, לצורך העניין, סלקום וגולן.

<מיה יניב: Once גולן יעדיף לחזור לחו"ל או לעשות עסקה עם חברה אחרת, התאגיד הזה פשוט נסגר והעובדים האלה נשפכים החוצה לשוק, אין לעובדים האלה עבודה.

<מיה יניב: אני יודעת שיעלו כאן

<מיה יניב: כל מיני השערות בנוסח של "מה אם נעביר אותם עם התנאים של ההסכם הקיבוצי שקיים היום בסלקום או קיים היום בפלאפון".

<מיה יניב: זה לא רלוונטי.

<מיה יניב: גם אם העובדים האלה יקבלו תוספות שכר כל שנה וידאגו להם לתנאים, לחברות האלו אין עתיד.

<מיה יניב: מדובר פה באנשים שהולכים לעשות בדיוק את אותה עבודה.

איתן כבל: יש כאן שתי כותרות: אחת, מעבר ממקום עבודה ותעסוקה מסודר אל תוך מערכת שהופכת אותם לעובדי קבלן, כשהכותרת מעל כל זה היא אובדן הביטחון התעסוקתי.

איתן כבל: גם אם ישופר מצבם בתוך התאגיד החדש, העננה הזאת שנקראת אובדן הביטחון התעסוקתי, קרי שהשוק יכול לגרום בכל זמן נתון לשינוי בכללי המשחק שיכולים להשאיר את העובדים האלה בחוץ, היא יותר גרועה מכל דבר אחר.

איתן כבל: תודה לך.

איתן כבל: אני חושב שהבהרת את זה בצורה יוצאת מן הכלל.

<ברק לוי: אני רק רוצה לחדד את העניין הזה.

<ברק לוי: תראו, מדברים על שיתופי רשתות, הקמות תאגידים, מיזמים כאלה ואחרים.

<ברק לוי: חבר'ה, המילה הנכונה, כמו שהגברת יניב אמרה, זה עובדי קבלן פר אקסלנס.

<ברק לוי: אנחנו מתייחסים כרגע לשוק הספציפי שהוא שוק הסלולר, אבל מחר זה יכול להיות בכל שוק.

<ברק לוי: אני לא צריך לספר לכם שכשמתחילים לאכול התיאבון רק גדל.

<ברק לוי: זה יכול לקרות לכל שוק במדינה שלנו היום.

מיכל בירן: אגב, יש פה נציגים של פלאפון וסלקום?

<ברק לוי: ודאי, יש פה עובדים.

מיכל בירן: של ההנהלות?

<קריאה: של סלקום.

מיכל בירן: של פלאפון אין פה?

<קריאה: פלאפון בחרו לא להגיע.

איתן כבל: אנחנו ניתן את התייחסותנו בסוף הדיון.

מיכל בירן: יזמתי את הדיון הזה בעקבות הפנייה של חברים מוועד העובדים.

מיכל בירן: אני חושבת שהצגת את המצב בצורה ממש טובה, מיה.

מיכל בירן: אני רוצה לחלוק איתכם תחושה.

מיכל בירן: בילינו את הבוקר ברפורמה בבריאות הנפש, לנסות לעצור את הדברים כשהרפורמה כבר יוצאת לדרך.

מיכל בירן: נורית קורן פה מובילה ועדת משנה.

מיכל בירן: כשזה כבר בדרך וצריך לעצור, אז שואלים אותך: עכשיו נזכרת, עכשיו באת?

מיכל בירן: זה סיפור מההפטרה.

מיכל בירן: כאן יש לנו ממש הזדמנות, הייתי אומרת כמעט חריגה בכנסת.

מיכל בירן: אפשר למנוע את העוול לפני שהוא קורה.

מיכל בירן: אפשר לפתור את זה בצורה מאוד פשוטה, אפילו לא נדרש שינוי חקיקה.

מיכל בירן: בגלל זה חבל שמשרד התקשורת שלח יועצת משפטית.

מיכל בירן: אני בטוחה שאת מעולה בתפקידך - -

<ליאת גלזר: אני מייצגת את המשרד.

מיכל בירן: אני אחכה בסבלנות לשמוע את דברייך.

מיכל בירן: יש לנו הזדמנות חד פעמית לתקן את העוול לפני.

מיכל בירן: אם לא נעשה את זה, חברים, אנחנו נהיה בעוד ועוד דיונים, כשכל פעם יגיע עוול אחר - פה פיטורים, שם לא מקבלים זכויות.

מיכל בירן: החטא בהעסקה לא ישירה הוא טבע הדברים.

מיכל בירן: אם נאפשר את זה, אנחנו הולכים לטפל בהשלכות יום אחרי יום אחרי יום.

מיכל בירן: אני חושבת שהצגת את הדברים בצורה מצוינת, מיה, אז אני לא אחזור עליהם.

אילן גילאון: אני לא מסתיר את עמדותיי הידועות על נושא של עבודת קבלן, מה אני חושב על קבלנים.

אילן גילאון: אם הייתי יכול, הייתי מלאים את כל תיווך העבודה הזה במדינת ישראל, משאיר אותו לקומץ.

אילן גילאון: אני לא אכביר מילים, כי גם מיה וגם ברק הציגו את הדברים בצורה מופלאה ונהדרת.

אילן גילאון: זה בקליפת אגוז אותו דיון של הבוקר שעשינו, מיכל, בדיוק אותו דבר.

אילן גילאון: מה אני אעשה שהזדקנתי וכל פעם שאומרים לי רפורמה אני מתרחב ומתכווץ אחרי זה כי אני יודע בדיוק מי יהיה הקורבן.

אילן גילאון: אני לא חושד בכחלון, שר האוצר, שהוא עשה את זה במזיד, אני רק חושב שיש כאן שגגה.

עליזה לביא: זה לא הוא עשה.

רוברט אילטוב: זה המשך הרפורמה.

רוברט אילטוב: זו תגובת שרשרת.

אילן גילאון: הוא לא מודע לזה.

אילן גילאון: אולי המשמעות הגדולה ביותר של הפגישה שלנו זה שהוא יהיה מודע לזה, ולכן יש לעשות תיקון.

אילן גילאון: אתם מכירים את התכנית ברדיו שנקראת "שנינו ביחד וכל אחד לחוד".

אילן גילאון: תשתיות ביחד זה סבבה, אבל בכוח אדם כל אחד יישאר במקום שלו, בתנאים שהיו לו.

אילן גילאון: לא צריך להתלהב יתר על המידה על הדברים האלה.

אילן גילאון: היות והיועצת המשפטית נמצאת כאן, אז יש כאן לעשות שינוי.

אילן גילאון: יש פה את סעיף 31(ב): "..

אילן גילאון: לצורך שיתוף אקטיבי במתכונת mocn " - השד יודע, זה כנראה משהו שקשור לרשתות - "יוקם תאגיד עצמאי בבעלות משותפת של מפעיל הרט"ן המשתתפים בלבד, שכל תכליתו בניהול רשת הגישה המשותפת עבור מפעלי הרט"ן המשתתפים בתאגיד, בהתאם למתכונת ומאפייני שיתוף שייקבעו בהסכם".

אילן גילאון: כל האמירה הזאת צריכה להשתנות.

אילן גילאון: בסופו של דבר, באופן משפטי כל עובד צריך להישאר ולגרור את הזכויות שלו מהמקום שהוא היה קודם.

אילן גילאון: אין שום נפקא מינה בדבר הזה.

אילן גילאון: מה, האנשים הטכניים יגלו סודות שיכולים לבסס כאן איזה מונופול, איזה שהוא תאגיד?

מיכל בירן: אם היו אנשים כאלה, אולי אפשר היה לחשוד בזה, אבל אין.

אילן גילאון: מה הסיפור?

<מיה יניב: גם אין להם למי לגלות.

אילן גילאון: צריך להוריד את רוע הגזירה הזאת.

אילן גילאון: תחלקו את התשתיות איך שאתם רוצים, את הצנרת איך שאתם רוצים.

אילן גילאון: בעניין הזה של לפגוע בזכויות של העובדים אנחנו לא מעוניינים.

אילן גילאון: גם אין שום צורך בדבר.

מיכל בירן: זה שההנהלה של פלאפון לא כאן זאת חוצפה שאין כדוגמתה.

מיכל בירן: זה גם לא מקרה חברה שגוררת רכבים של עובדים.

איתן כבל: מיכל, תעזבי את זה.

מיכל בירן: זה חלק מהעניין.

מיכל בירן: הם לא כאן כדי להביע את דעתם.

עליזה לביא: אני רוצה להמשיך, אני לא יכולה שלא.

עליזה לביא: אני פשוט באה מוועדה אחרת עם אותה התנהלות של משרדים.

עליזה לביא: אתה יודע, אדוני, התפקיד שלנו לפקח.

עליזה לביא: כשאני שומעת פה את מנהלת הוועדה אומרת שגם ליועצת המשפטית לקח בדמים להגיע אחרי ויכוח סוער שהיא ניהלה כאן, אז משהו לקוי במשרדי הממשלה.

עליזה לביא: בוועדה הקודמת זה היה משרד הכלכלה, עכשיו זה משרד התקשורת.

עליזה לביא: אם יש פה חבלה כלפי העבודה שלנו כמפקחים על משרדי הממשלה ועל עבודת הממשלה, אסור לנו להמשיך בצורה כזאת.

איתן כבל: אצלנו בוועדה דברים כאלה לא יקרו.

איתן כבל: הם יכולים לקרות עוד בטרם הכירו אותנו בניהול המערכת הזאת.

איתן כבל: אני אומר את זה באופן שאיננו משתמע לשתי פנים.

איתן כבל: כל יום מונחים על שולחן הוועדה הזאת בקשות לסדרה ארוכה.

איתן כבל: אני אומר בצורה הכי ברורה: מי שלא ידע לבוא לכאן לכבד ולתת את התשובות בצורה ברורה, אנחנו בדיוק נתייחס בהתאם.

איתן כבל: אני אומר את זה בלי למצמץ.

<דני וזאנה: הייתי רוצה להעיר את תשומת ליבך מדוע הם לא כאן.

<דני וזאנה: בפסקה שהקריא חבר הכנסת גילאון לא מצוין שצריך להוציא עובדי הנדסה.

<דני וזאנה: כתוב "יוקם תאגיד לניהול משותף".

<דני וזאנה: מאחורי הקלעים ניצלו זאת ההנהלות כדי להוציא את עובדי ההנדסה.

<דני וזאנה: זה לא מצוין בשום מקום.

<דני וזאנה: הם לא יכולים להתייצב פה.

<דני וזאנה: הם לא יכולים להביע את העמדה שלנו כי היא לא רשמית.

<דני וזאנה: זה מאחורי הקלעים.

איתן כבל: זו אפילו לא חוכמה גדולה להבין את זה.

עליזה לביא: אחרי הפתיח הזה, עוד לפני שאני יורדת לרזולוציה של הנושא הזה, אני רוצה לבוא ולנצל את העובדה שיש את שתי הוועדות גם יחד.

עליזה לביא: אני רוצה לברך על שיתוף הפעולה הזה.

עליזה לביא: דפוס העבודה הזה שאנחנו רואים ומזהים, נוכחנו אליו גם בנושא של הסייעות.

עליזה לביא: מה שהמדינה עושה זה שיהיו פה עובדים דרג א' ועובדים דרג ב'.

עליזה לביא: זה גם היה עם העובדים הסוציאליים.

עליזה לביא: גם במסגרת עובדי קבלן יש פה את הקבוצה הראשונה ואת הקבוצה השנייה של סייעות, עובדים סוציאליים.

עליזה לביא: אנחנו רואים את זה עם מגמה ויוזמה שבאה לברך, שבאה לתקן, שבאה להקל, שבאה לראות איך עושים את זה יותר טוב.

עליזה לביא: יש פה ניצול ציני של החברות עצמן כדי לבוא ולראות איך הן יוצאות מורווחות.

עליזה לביא: יש פה שימוש לא ראוי ועבודה בעיניים כלפי העובדים.

עליזה לביא: אי אפשר להשתמש בכסות של הרפורמה שבאה לתקן, באה לייעל ובאה לעשות, כדי להיות איזה שוט כלפי העובדים ולנשל אותם מהזכויות שלהם, שלכם פה.

עליזה לביא: ניסיון לעשות סדר בתעשיות הסלולריות נגמר באוזלת יד חמורה שמוצגת כאן היום.

עליזה לביא: את הצגת את זה בצורה מאוד מדויקת, כי לומר את האמת, נכנסנו לזה, זה היה מורכב.

עליזה לביא: אני מברכת אותך, חברת הכנסת בירן, שקלטת את זה ישר, והסבת את תשומת ליבנו.

עליזה לביא: אדוני, ההתנהלות כאן היום, ואני חוזרת על הדברים של חברת הכנסת בירן, מול נושאים אחרים שאנחנו מתמודדים איתם - - יש פה התחלה שאפשר לבוא ולתקן אבל גם לבוא ולהראות איך כנסת מפקחת, איך ניתנות תשובות וניתן מענה כשהברזל עוד חם.

רוברט אילטוב: אדוני היושב-ראש, אני רוצה לקחת אותך רחוק מהנושא הזה.

רוברט אילטוב: אני רוצה להתייחס לסוגיה של רשת קשת, שבזמנו הממשלה החליטה שהם יהיו ביחד אבל אחר כך החליטה לפרק אותם.

רוברט אילטוב: הדבר הזה יוצר בעיות קשות מאוד ברמה המשפטית.

רוברט אילטוב: אני רוצה להפנות את תשומת ליבכם במשרד המשפטים לכך שכשהגשתי את תיקון אילטוב הם נעמדו פה ואמרו שאי אפשר לחלק.

רוברט אילטוב: אם הם ירצו לשנות שותפויות או ירצו להיכנס למסגרות עסקיות אחרות, הבעיה תהיה בלתי פתירה, לדעתי.

רוברט אילטוב: אני גם לא בעד הסוגיה של הוועדות המשותפות.

רוברט אילטוב: אני חושב שוועדת הכלכלה זאת האכסניה לטפל, למרות שאני לא חבר הוועדה.

איתן כבל: פה יש את העניין של העובדים.

רוברט אילטוב: ללא שום קשר.

איתן כבל: אני מבין את מה שאתה אומר.

מיכל בירן: זו הייתה בחירה נבונה לעשות ישיבה משותפת.

רוברט אילטוב: אני חושב שלא.

רוברט אילטוב: ועדת הכלכלה פעלה לא פעם אחת בסוגיה הזאת.

רוברט אילטוב: הייתי ממלא מקום יו"ר ועדת משנה לטיפול במפעל פניציה.

רוברט אילטוב: פתרנו את הבעיה.

רוברט אילטוב: הייתה בעיית עובדים, הייתה בעיה עסקית.

רוברט אילטוב: הכל מורכב ממסגרת עסקית כלכלית.

רוברט אילטוב: יש כלים לוועדה.

רוברט אילטוב: אין שום בעיה שחברי הכנסת ידונו, אבל הדברים האלה בסוף יכולים להפריע, לא לעזור.

רוברט אילטוב: לגבי הסוגיה הזאת של ההפרדה של עובדים שעבדו במערכת קיימת מזה 10 שנים ו-20 שנה.

רוברט אילטוב: אלה אנשים שהגיעו לגיל 45 פלוס.

רוברט אילטוב: כאשר נגיע למצב שיהיו שינויים עסקיים, ויהיו שינויים עסקיים, ויחליטו לסגור את המפעלים או למזג, לעובדים האלה לא יהיה שום סיכוי להישאר במערכת, הם יעופו ראשונים.

רוברט אילטוב: העלינו גם בוועדה הזאת סוגיות של 45 פלוס.

רוברט אילטוב: כיושב-ראש חברת הייטק אני אומר לך שאנשים בני 45 פלוס לא מוצאים עבודה בהייטק, הם לא מוצאים בהנדסה.

איתן כבל: בשביל זה יש לי שדולה.

רוברט אילטוב: מעיפים אותם מהעבודה.

רוברט אילטוב: אין להם שום סיכוי כלכלי לחזור למעגל העבודה.

רוברט אילטוב: אני רוצה להפנות את תשומת ליבה של הוועדה המשותפת לכך שאנחנו לא יכולים להגיע למצב של תאגידים עתידיים לפני פירוק, עם עובדים שלא יוכלו למצוא את עצמם במעגל התעסוקתי.

רוברט אילטוב: אנחנו צריכים למנוע את המהלך הזה.

רוברט אילטוב: אפשר למצוא דרכים לפתרון.

רוברט אילטוב: אנחנו לא מתנגדים ברמת העיקרון לתחרות ולהתייעלות.

רוברט אילטוב: הוועדה הזאת צריכה לעודד את הדבר הזה, אבל במקרה הספציפי הזה, אני חושב, העובדים עוד 3, עוד 4 שנים הולכים להיפגע.

רוברט אילטוב: זה על הקיר ברור.

נורית קורן: אני בעצם רוצה להראות שמה שקורה עכשיו בשוק העבודה הוא דבר מאוד מאוד חמור.

נורית קורן: מזל גדול שהנציגים שיושבים פה עשו מלחמה גדולה והתאגדו.

נורית קורן: זה ממש מזל, כי החברות יצאו נגדכם גם בנושא הזה של ההתאגדות, שזאת הזכות הכי בסיסית של כל עובד להתאגד.

נורית קורן: אנחנו זוכרים שבשנה שעברה זה היה ממש מלחמה.

נורית קורן: מזל שהם התאגדו, כי עכשיו אתם יכולים ביחד ללכת ולבוא נגד המהלך הזה.

נורית קורן: לולא הייתם מתאגדים לא הייתם יכולים לבוא למהלך הזה.

נורית קורן: כל הכבוד לכם שעמדתם על הרגליים האחוריות - ההסתדרות גיבתה אתכם - והתאגדתם.

נורית קורן: עשיתם טובה גדולה לציבור עובדים גדול שעושה שירות נפלא.

נורית קורן: בלעדיכם החברות האלו לא היו מתרוממות ולא היינו מקבלים את השירות של הטלפונים.

נורית קורן: אני חושבת שזה חמור ביותר שחברות כאלו מעיזות ללכת ולהחזיר אנשים לתוך עובדי קבלן.

נורית קורן: בכנסת עמדנו על זה שאנחנו רוצים למנוע את העסקה דרך חברות קבלניות.

נורית קורן: אם עכשיו אנחנו מחזירים את זה חזרה, מה הואילו חכמים בתקנתם?

נורית קורן: מנסים כל הזמן לעקוף כל מיני הוראות.

נורית קורן: כל הכבוד, מיכל, שהעליתי את זה לסדר היום.

נורית קורן: אני אירתם לכל דבר שהוועדה תחליט כדי למנוע את המעבר ממקום מסודר ומאורגן לאובדן הביטחון התעסוקתי של העובדים.

נורית קורן: לא ייתכן שניתן יד לזה.

נורית קורן: טוב מאוד שעמדתם על זה ממש בהתחלה, עוד לפני שבוצעו הליכים כאלה ואחרים.

נורית קורן: כל הכבוד לכם.

נורית קורן: כל ארגון יציג של עובדים אחרים צריך ללמוד מכם.

נורית קורן: כל הכבוד.

איתן כבל: תודה רבה לך, נורית.

איתן כבל: אני שוב רוצה לנצל את ההזדמנות להודות למיכל בירן שהניחה את הנושא הזה על סדר היום, גייסה את כל החבורה המכובדת הזאת לצידה.

איתן כבל: תודה.

איתן כבל: זה אחד הנושאים המרכזיים שמיכל מובילה – ענייני עובדים.

מאיר כהן: ידידי אילטוב, אפשר לעשות כאן שותפויות יוצאות מן הכלל.

מאיר כהן: אני יודע שיש איזו שהיא תחושה של שני קברניטים והספינה טובעת.

מאיר כהן: אני חושב שעם כבל ואלאלוף שום דבר לא יטבע.

מאיר כהן: אנחנו כל היום מתעסקים בוועדת העבודה והרווחה על השיח החדש בכל מה שקשור לתעסוקה במדינת ישראל.

מאיר כהן: אני שמח שאני מוצא כאן אוזן קשובה, לא משנה מאיזו מפלגה.

מאיר כהן: כולם תמימי דעים.

מאיר כהן: כולנו מתעסקים בביטחון התזונתי.

מאיר כהן: יש לי שדולה לביטחון התזונתי.

מאיר כהן: בשנה שעברה פיזרתי 250 מיליון שקל בביטחון התזונתי.

עליזה לביא: פעם ראשונה שמישהו מפזר.

מאיר כהן: כן, פעם ראשונה מפזר.

מאיר כהן: דווקא בגלל שאני בא מדימונה ואני עדיין נושם את אבק כי"ל – באנו משיח עם כי"ל – אני מבין שמה שמסכן אותנו לא פחות זה הביטחון התעסוקתי, ואתה הגדרת את זה יפה מאוד, אדוני היושב-ראש.

מאיר כהן: דיברת על התחושות לא רק של לעבור ולהיות תחת המטריות של הקבלנים, אלא ברגע שאתה תחת המטריה של הקבלן העתיד שלך לא מובטח.

מאיר כהן: אני חושב שעל זה הדיון.

מאיר כהן: אתה תצטרך, אדוני היושב-ראש – אנחנו בכל זאת אורחים אצלך – למצוא את הנוסחה שמסכמת את הדיון הזה.

מאיר כהן: אני חושב שנגיע לנוסחה מוסכמת.

איתן כבל: כמו שאמרתי לך, יש לי כבר רעיון.

מיכל בירן: גם כשאתה לא אצל קבלן העתיד לא מובטח, אבל יש צ'אנס

מאיר כהן: ראו, ערים שלמות, אזורים שונים ומפעלים שונים נהרסים עם כל השיח החדש של הביטחון התעסוקתי בהעברה לקבלנים.

איתן כבל: זה הנושא.

מאיר כהן: זה בדיוק המשחק שמולו אנחנו מתמודדים היום.

מאיר כהן: בהתחלה חשבנו שרק בפריפריה יש את התכנית.

מאיר כהן: הם חודרים לכל מקום, וזאת בלי לחשוש, בלי להרגיש.

מאיר כהן: הם יגיעו לכל מקום.

מאיר כהן: הם נמצאים בשירות הציבורי.

מאיר כהן: כמו שאתה יודע, אילן, הם נמצאים באוניברסיטאות, בחדרי המורים.

מאיר כהן: לאט לאט אנחנו משנים - -

אילן גילאון: לאט לאט אפשר למסור את כל המדינה לאיזה b.o.t כזה.

איתן כבל: זה מסוג הדברים שהכותרת שלהם הוא אובדן הביטחון התעסוקתי.

איתן כבל: אני בעד ההתאגדות, ואני נלחם עבור ההתאגדות, אבל היום ברור שזה תנאי הכרחי ולא תנאי מספיק, כי גם כשאתה מוצא את עצמך מאוגד ויש את הקרב, אתה יכול למצוא את עצמך מחוץ למקום העבודה שלך, קל וחומר כשאתה עובד קבלן.

יוסי יונה: אדוני היושב-ראש, אני חושב שאנחנו צריכים להעביר את הנטל למשרד התקשורת עצמו.

יוסי יונה: זו בעצם הבעיה.

יוסי יונה: בא משרד התקשורת ואומר: אני רוצה לעודד תחרות.

יוסי יונה: בא הרגולטור וקבע שצריך ליצור תאגיד.

יוסי יונה: מה הרגולטור לא עשה?

יוסי יונה: בתחום הפעילות שלו הוא היה יכול להגיד: תשמעו, במסגרת הרגולציה הדבר הזה לא יהיה.

יוסי יונה: לא איכפת לי מסלקום, לא איכפת לי מגולן, לי איכפת מהמדינה.

יוסי יונה: אם סלקום, גולן או כל גוף אחר הולך ומתעמר בעובדים ופוגע בזכויות שלהם, על פי ההסדר הזה הוא עושה את זה בחסותה של המדינה.

יוסי יונה: חשוב מאוד לבוא ולומר: מדינה יקרה, משרד תקשורת יקר, אתה הרגולטור, את הרגולטור.

יוסי יונה: בהסדר שאת רוצה לעודד תחרות - נניח שבמקרה הזה אנחנו כולנו בעד תחרות - תביאו לנו משהו שלא פוגע בזכויות של העובדים.

יוסי יונה: אין שום סיבה בעולם, וכאן נפרסו הטענות והנימוקים, שהחבר'ה האלה עוברים עכשיו לתאגיד ומאבדים את הביטחון התעסוקתי שלהם.

יוסי יונה: על פניו נראה, ונורית קורן הציגה את זה לפני כן, שלאחר שהחבר'ה האלה עשו מאבק מפואר והרואי והביאו לכך שיש להם איגוד מקצועי, באו החבר'ה האלה ואמרו: אתה יודעים מה, יש לנו פה איזה שהוא טריק.

יוסי יונה: משעה שקיבלנו את הסיפור הזה של התאגיד, אנחנו נוכל להפוך את היוצרות ולחזור למקום אפס.

יוסי יונה: התאגיד, אולי משרד התקשורת לא התכוון לכך, נתן לנו עכשיו מסגרת שבאמצעותה אנחנו יכולים להשיג את ההסדר הזה של העבודה המאורגנת, את ההסכם הקיבוצי לאחור.

יוסי יונה: איך?

יוסי יונה: באמצעות הטריק הזה.

יוסי יונה: הפנייה שלנו אל משרד התקשורת אומרת שאם בתהליך הרגולציה הזה הם לא מבטיחים את העסקה הישירה של העובדים, הרי שהם לא נאמנים לתפקידם.

יוסי יונה: התביעה באה אליכם, אל משרד התקשורת, אל מדינת ישראל.

<ליאת גלזר: אני לא באה בתור נציגת הלשכה המשפטית, אני מייצגת את משרד התקשורת.

<ליאת גלזר: באמת היו לנו אילוצים של כוח אדם לגבי מי שיוכל להשתתף בוועדה.

<ליאת גלזר: הופעתי בפני הוועדה הזאת מספר רב של פעמים, ואני חושבת שלאה תסכים שלא שלחו לכם סתימת חורים, אלא ההיפך.

<ליאת גלזר: נתחיל מהסוף.

<ליאת גלזר: משרד התקשורת רצה לעודד שיתוף רשתות - אני אגיד על זה כמה מילים - והוא חשב שהדרך הנכונה שתבטיח שהתחרות תמשיך לאורך זמן, לא שזה יהיה משהו חד פעמי שתוך כמה חודשים הולך להיעלם מהעולם, היא לעשות את זה באמצעות גוף עצמאי, תאגיד נפרד מחברות הסלולר הקיימות.

<ליאת גלזר: בזה הסתיימה אמירתו של המשרד.

<ליאת גלזר: המשרד לא מתייחס, ואין גם במה שחבר הכנסת גילאון הקריא אמירה לגבי אופן העסקה, כיצד, איזה עובדים יועברו, באיזה תנאים וכדומה.

<קריאה: זאת בדיוק הבעיה.

<קריאה: זה סותם את הגולל.

<ליאת גלזר: המשרד עשה את ההסדרה שלו על מנת להשיג את המטרות שהוא אמון עליהם לטובת הציבור, שזה קידום התחרות, לשמר מספר שחקנים בשוק.

מאיר כהן: המשרד לא חושב במושגים של "זה ייהנה וזה ייחסר"?

מאיר כהן: אתם אמרתם וזהו?

מאיר כהן: אין איזו מחשבה של מה קורה לחבר'ה האלה?

<ליאת גלזר: המציאות התיאורתית שעשויה לקרות היא לא מחויבת המציאות.

<ליאת גלזר: יכול להיווצר מצב שבו חברות שמקימות את התאגיד החדש יעסיקו את העובדים בדיוק באותם תנאים.

מיכל בירן: אנחנו לא מדברים על תנאים.

מיכל בירן: אם זה תאגיד חיצוני, העסקה קבלנית היא "בילד אין" במה שביקשתם.

<ליאת גלזר: זה לא נכון, אני מצטערת.

<קריאה: התאגיד הזה הוא חד פעמי.

עליזה לביא: בפרטנר ובהוט זה כן היה, לא שזה עוד לא קרה.

<ליאת גלזר: העובדה שמוקם תאגיד חדש, אין משמעותו שעובדי התאגיד החדש יועסקו בהעסקה קבלנית.

<ליאת גלזר: זה לא מחויב המציאות.

<ליאת גלזר: זה יכול להיות.

<ליאת גלזר: אין הכרח.

<ליאת גלזר: לא משרד התקשורת גרם לזה, אני רוצה שיהיה ברור.

<ליאת גלזר: לא משרד התקשורת הוא זה שגרם לזה.

מיכל בירן: יש הכרח, כי אם הם היו עובדי סלקום או פלאפון אז הייתה הבעיה שעליה התרעתם בהגבלים העסקיים.

מיכל בירן: אתם לא רוצים שהם יהיו עובדי סלקום ופלאפון.

מיכל בירן: בגלל זה מוקם תאגיד חיצוני.

מיכל בירן: בתאגיד החיצוני הם לא יהיו עובדי פלאפון וסלקום.

מיכל בירן: זה אומר שבהכרח הם עובדי קבלן, לא בטעות, לא אולי.

<ליאת גלזר: זה לא נכון, חברת הכנסת בירן.

<ליאת גלזר: מוקם תאגיד חדש, מוקמת חברה חדשה.

<ליאת גלזר: יש דירקטוריון של החברה.

<ליאת גלזר: החברה היא בבעלות סלקום, בבעלות החברות המשתפות.

<ליאת גלזר: יש בה עובדים.

<ליאת גלזר: העובדים האלה יעשו את העבודה שהחברה נועדה לעשות.

מיכל בירן: בויקיפדיה זה בדיוק ההגדרה של עובדי קבלן.

<מיה יניב: מה קורה לעובדים כשנגמר השיתוף?

<ליאת גלזר: כפי שאמרה חברת הכנסת לביא, יש כבר תאגיד כזה שהוקם בחברות אחרות שלא פנו לכנסת.

<ליאת גלזר: אני לא יודעת את פרטי הפרטים של הסכמי התעסוקה שלהן, אבל הוקם תאגיד חדש לצורך הסכם השיתוף בין החברות פרטנר והוט, ששם מועסקים עובדים שעוברים מחברות פרטנר והוט.

<ליאת גלזר: יכול להיות שנכון לבדוק האם - -

<ברק לוי: הם לא היו מאוגדים באותו זמן שחתמו על ההסכם.

<ברק לוי: אגב, הנציגים של חברת פרטנר נמצאים פה.

עליזה לביא: לא בכדי החמאנו פה ליוזמה, חיזקנו את העובדים.

<ליאת גלזר: הם יוכלו להתייחס.

<ליאת גלזר: אני רוצה שיהיה ברור שהמטרה של משרד התקשורת הייתה להבטיח שיהיו מתחרים שמתחרים זה בזה לאורך זמן.

מיכל בירן: עכשיו, כשאנחנו יודעים שלאקספון ולגולן טלקום אין באמת עובדים, אני רוצה שתסבירי לי איך הרעיון שלכם, שאני מקבלת אותו, שהייתה לו איזו לוגיקה, משרת את הציבור באיזו שהיא דרך.

<ליאת גלזר: קודם כל, הוא מאפשר שחקן חדש שלא יכול היה להיות שחקן בשוק, כמו חברת אקספון, שלא הייתה יכלה להיכנס לשוק אלמלא היה מתאפשר שיתוף רשתות.

מיכל בירן: חייתי בקומונה.

מיכל בירן: שיתוף אומר שיותר מבן אדם אחד משתף.

<שני רפפורט: נקודת ההסתכלות שלנו היא כמובן שונה, היא נקודת הסתכלות תחרותית.

<שני רפפורט: אנחנו לא באים מרקע של דיני עבודה בשום צורה.

<שני רפפורט: אנחנו גם לא מחייבים את החברות לעשות שום דבר.

<שני רפפורט: מה שהיה על השולחן שלנו הוא אותו הסכם בין הוט לפרטנר שהוזכר - הסכם לשיתוף רשתות במתכונת שבה עתידים להיות הסכמים נוספים.

<שני רפפורט: קצת על שיתוף רשתות, ממש כמה מילים כדי שנבין על מה מדובר.

<שני רפפורט: מדובר על מצב שבו שני מפעילי סלולר, שעד היום עבדו בנפרד כל אחד על רשת משלו, מתחילים לפעול על רשת אחת.

<שני רפפורט: רשת אחת זאת פגיעה מאוד גדולה בתחרות הטכנולוגית ביניהן, זאת אומרת, אין תחרות טכנולוגית כשפועלים על אותה רשת, יש חשיפה מאוד גדולה לנתונים זה של זה, היקפי תנועה.

אילן גילאון: איפה זה מסכן - -?

<שני רפפורט: חשיפה להיקפי התנועה, שזה בעצם המוצר שהחברות מוכרות.

<שני רפפורט: כל אחת יכולה לדעת מה הכמות שהאחרת מוכרת.

<מיה יניב: כל אחד יכול להוריד אפליקציה ולראות את זה.

<שני רפפורט: חשיפה לתכניות עסקיות, לתכניות שדרוג.

אילן גילאון: תגבילו 5 אנשים.

<ברק לוי: כשמהנדס בן 45 עושה אופטימיזציה - -

מיכל בירן: אלה עובדים וירטואליים שאמורים לדלוף אליהם דברים שלא קיימים.

עליזה לביא: היא פתחה ואמרה מה הפריזמה של ההתבוננות שלה.

מיכל בירן: אני בפריזמה של ההתבוננות שלה.

אילן גילאון: שהמנכ"לים יעברו לתאגיד.

מיכל בירן: כשאומרים שידלוף מידע, מישהו צריך לקבל את המידע המודלף.

מיכל בירן: אם אין עובדים של אקספון וגולן טלקום, כל הקונספציה הזאת פשוט שגויה.

<ליאת גלזר: הרשת היא של גולן טלקום.

עליזה לביא: אדוני, זה לא סתם מקפיץ אותה, אנחנו רואים פה את ההתהוות של העיוות תוך כדי שידור חי.

מיכל בירן: ממש מהיתממות.

<שני רפפורט: כמו שאמרתי, מדובר בחילופי מידע יום יומיים בין החברות.

<שני רפפורט: מדובר בישיבה משותפת ובניהול משותף של הרשת, שזה מצב מאוד נפיץ מבחינה תחרותית.

<שני רפפורט: אנחנו לא רוצים לראות מצב שבו אנחנו חוזרים לשוק הסלולר של לפני 5 שנים, שבו במקום 5 מפעילים יש לנו 3 מפעילים.

מיכל בירן: זה עדיין המצב שלך, כי מי שלא בנה תחנות ואין לו תשתית - - יש לך עדיין 3 שחקנים שעליהם הוספת אנשים.

מיכל בירן: זה כמו רמי לוי.

מיכל בירן: שיקנו מהרשתות הקיימות, ינסו למכור את זה, ינצלו את יתרון הגודל.

<קריאה: כל מה שאת אומרת נכון לגבי פרטנר והוט.

<שני רפפורט: אותו הסכם מגיע אלינו כבר עם מנגנון של תאגיד נפרד, כאשר המנגנון הזה מוצדק מבחינתנו.

<שני רפפורט: במצב כזה נפיץ אנחנו חייבים מבחינה תחרותית לעשות את כל מה שאפשר כדי לשמור על הפרדה תאגידית ועניינית בין החברות.

<שני רפפורט: עובד של חברת פרטנר שיושב ומקבל את כל אותם הנתונים על תנועת הרשת של הוט, את הנתונים על התכניות של הוט לשדרוגים ברשת, את הנתונים על תכניות של הוט לצאת במבצעים שיגדילו את היקף התנועה ברשת, החשש שהוא יעביר את אותו מידע לחברה שבה הוא מועסק באופן ישיר זה החשש שמטריד אותנו.

מיכל בירן: איך זה עובד עם העובד הדמיוני של גולן טלקום?

<שני רפפורט: זה החשש שהתאגיד הנפרד נועד לצמצם.

<שני רפפורט: אני אפילו לא יודעת אם יש בו כדי למנוע את זה לחלוטין.

<שי בירן: יש לנו פה סיטואציה שמאופיינת בזה שהיא אל"ף, לא מידתית, ובי"ת, פוגעת בביטחון הסוציאלי של העובדים.

<שי בירן: מדובר בהעדר מידתיות ופגיעה בביטחון.

<שי בירן: למה העדר מידתיות?

<שי בירן: כי נראה שמבחינה תפעולית אפשר להשיג את יעדי הרפורמה מבחינת התחרות גם בלי לפגוע בעובדים.

<שי בירן: מפה אני הולך לתחום אחר של מה היא הפגיעה בביטחון.

<שי בירן: יש לנו פה אנשים שיעברו מחברה מאורגנת לחברה לא מאורגנת, יעברו להיות בחוזה אישי, אנשים שיעברו מחברה מגוונת שיש לה מגוון תחומים לחברה חד תחומית שבה אם פתאום לא יצטרכו אותם לא יהיה את היכולת לנייד אותם או לעזור להם.

<שי בירן: מדובר באנשים שעוברים מחברות רציניות ויציבות – הן אמורות להתקיים הרבה זמן קדימה – לתאגידים, שלכו תדעו אם כתוצאה מקפריזה רגולטורית או אינטרס עסקי הם ימשיכו להתקיים.

<שי בירן: כתוצאה מהפסקת התקשרות בין שני מפעלים הם יפסיקו להתקיים תוך שנה ושנתיים, ואז עובד, אפילו אם הוא ייקלט להסכם קיבוצי במפעיל החדש זה לא יעזור לו הרבה כי החברה החדשה פשוט תפסיק להתקיים.

<שי בירן: יש פה פגיעה מהותית בביטחון הסוציאלי של העובדים.

<שי בירן: נראה שהנסיבות לא מצדיקות את זה.

<שי בירן: הצרכן יצא נשכר כך או כך.

<ניר יוגב: נתחיל מהסוף.

<ניר יוגב: סלקום אינה מתנגדת להצעה של העובדים.

<ניר יוגב: לא אנחנו ביקשנו את הקמת התאגיד החיצוני, לא אנחנו אלה שביקשנו להעביר עובדים לעובדי קבלן.

<ניר יוגב: צודקים ועדי העובדים שדין סלקום גולן אינו בהכרח דין הוט פרטנר.

<ניר יוגב: במקרה של סלקום גולן, רוב, אם לא כל הנכסים יהיו נכסים של סלקום, ורוב, אם לא כל העובדים יהיו עובדים של סלקום.

<ניר יוגב: אנחנו חושבים שהחשש התחרותי במקרה הזה של סלקום גולן הוא זניח עד לא קיים.

<ניר יוגב: אני מזכיר שגם היום יש שיתוף.

<ניר יוגב: נכון, גם היום מנויי גולן גולשים על רשת סלקום, אותה רשת שעובדי סלקום הקימו, מתחזקים אותה, מתפעלים אותה במקצוענות ובמצוינות ואין כל חשש תחרותי.

<ניר יוגב: גם היום זה המצב.

<ניר יוגב: במקרה שבו הרשת החדשה תיראה כמעט אותו דבר כמו הרשת הקיימת כיום אנחנו לא רואים את הצורך באותו תאגיד משותף, צריך להפנות את העניין למשרד התקשורת.

איתן כבל: אני חושב שזה כמעט סיכום יוצא מן הכלל.

<דני וזאנה: אני אוסיף למה שאמרתי קודם.

<דני וזאנה: הישיבה הזאת יכולה להיות האפקטיבית ביותר מאז שהוקמו תהליכי הוועדות.

<דני וזאנה: למה?

<דני וזאנה: כי יש לנו את נציג החברות, שאומר שהוא לא רוצה בכלל את הדבר הזה.

<דני וזאנה: אם הייתם שמים לב טוב למה שאמרה נציגת משרד התקשורת, אז היא אמרה שהיא לא חייבה את זה בכלל.

איתן כבל: בואו לא נעסוק בפרשנות כשכולנו פה.

איתן כבל: הבנו, העניין ברור.

איתן כבל: אנחנו נסכם את הדברים.

<יחיאל שמן: אנחנו מאלה שהקמנו את ועד העובדים ומאלה שעשינו מאבק קשה מאוד להגיע לאן שהגענו היום בשביל ביטחון תעסוקתי.

<יחיאל שמן: אני מדבר מהלב.

<יחיאל שמן: עשינו את זה אמיתי בשביל הילדים שלנו.

<יחיאל שמן: אנחנו רואים בזה אך ורק את העתיד של הדור הצעיר.

<יחיאל שמן: אנחנו נילחם במה שצריך, במי שצריך כדי להגיע לביטחון תעסוקתי, אבל אנחנו רוצים גם לייצר להם עתיד.

<יחיאל שמן: אנחנו רואים בדבר הזה פגיעה לא רק בנו, גם בשאר הציבור ובילדים שלנו, כי מחר כל הילדים שלנו יהיו עובדי קבלן.

<יחיאל שמן: לא יהיה להם איפה לעבוד.

<יחיאל שמן: תאגיד זה פתרון הזוי.

<יחיאל שמן: אם חברה מעסיקה עובדים, שתעסיק עובדים בצורה ישירה.

<יחיאל שמן: אם היא לא רוצה להעסיק עובדים, שלא תעסיק עובדים.

<יחיאל שמן: אם פלאפון או סלקום רוצים לצאת להודו?

<יחיאל שמן: שיעבדו בהודו.

<יחיאל שמן: מי שרוצה לעבוד במדינה הזאת, שיעסיק עובדים תחתיו.

<יחיאל שמן: ככה זה צריך לעבוד פה.

<יחיאל שמן: אני מתעד את הילדים שלי מחר לשרת בצה"ל ולהגן על הילדים של טייקונים ושל אחרים פה.

<יחיאל שמן: אנחנו חייבים סולידריות חברתית במדינה, זה לא יכול להיות.

<יחיאל שמן: בכל מה שנאמר פה אני עמוק בכל הפרטים, יודע בדיוק.

<יחיאל שמן: יכבשו אותנו יפה מאוד בשביל להגיע למצב שבו מעיפים אותנו החוצה בקלילות.

אילן גילאון: אתה כל כך צודק, אבל הבעיה שהילדים אחרי צה"ל נוסעים להודו.

<מיה יניב: שמעתי את משרד התקשורת ואת הנציגה של הרשות להגבלים עסקיים.

<מיה יניב: זה פשוט לא נתפס.

<מיה יניב: אני רגע לא מדברת כיו"ר ועד עובדי סלקום אלא כאזרחית, על כמה הן מדברות דברים שהם כל כך תלושים מהמציאות.

<מיה יניב: איך אותה קבוצת עובדים יכולה להעביר נתונים?

<מיה יניב: איזה קשר יש למהנדס שעכשיו מעביר איזה שהוא מידע על מחיר, על שיווק?

<מיה יניב: אין פה בכלל שום קשר.

<מיה יניב: יש פה פשוט חוסר חשיבה.

<ברק לוי: אני מאוד נרגש לשמוע את ההבנה ואת הנכונות של חברי הכנסת פה בוועדה לבוא ולעזור לציבור שזועק.

<ברק לוי: יש פה למעלה מ-12 אלף עובדים שזועקים וכל פשעם שהם עובדים בחברה סלולארית.

<ברק לוי: אני רוצה לתת פה צפירת הרגעה.

<ברק לוי: אין פה מלחמה נגד משרד התקשורת או נגד הרגולציה בישראל.

<ברק לוי: להיפך, יכול להיות מצב של win-win.

<ברק לוי: יש ציבור שלם בכל מדינת ישראל שמרוצה מהרפורמה.

<ברק לוי: גם אנחנו כוועדים וכעובדים במדינה הזאת מרוצים מהרפורמה הזאת ומהמחירים הזולים.

<ברק לוי: יש פה עוד קומץ קטן של 12 אלף עובדים ומעלה - יש כמובן משפחות מאחוריהם - שזועק לעזרה והוא לא מרוצה כרגע.

<ברק לוי: אם נעשה אותו מרוצה זה עניין של win-win.

<ברק לוי: מדובר בסך הכל על להשאיר עובדים שיעבדו ויעשו את מה שהם רגילים לעשות.

עליזה לביא: זה לא אנחנו ואתם.

עליזה לביא: אין דבר כזה.

עליזה לביא: הילדים שלנו עובדים, החבר'ה שלנו סטודנטים.

עליזה לביא: כולנו באותה סירה.

<ברק לוי: אני מתנצל אם נשמעתי שיש פה שני צדדים.

עליזה לביא: להיפך, אני רוצה לחזק אותך.

עליזה לביא: אני רוצה לקחת את המקרה הזה כמקרה מייצג.

עליזה לביא: לא הרבה פעמים אנחנו יכולים להגיע, כמו שאמרתי בתחילת דבריי, כשהברזל עוד חם.

עליזה לביא: אנחנו רואים מה שהשאירו לנו קודמנו לא תמיד מתוך מודעות.

עליזה לביא: אני בטוחה ששר התקשורת או מי שאמון לא מודע לכל הכאב שעלה כאן.

עליזה לביא: יש לנו יכולת לתקן.

עליזה לביא: באו ורצו לעשות טוב.

עליזה לביא: כן, בוודאי שמחירים מוזלים ראוי ונכון וטוב יותר לכולנו, אבל לא על חשבון העובדים.

עליזה לביא: ראוי שמי שבנה את הקונגלומרט הלא ברור הזה ייתן את הדעת היום, לא בעוד חודש או שנה.

מיכל בירן: אני מוטרדת מאוד מהתגובה שלכם.

מיכל בירן: אני תוהה איך אנחנו ממשיכים הלאה.

מיכל בירן: אני מקווה שליו"ר הוועדה - -

איתן כבל: יש לי רעיונות.

מיכל בירן: רעיונות פרקטיים.

מיכל בירן: כל מי שמכיר אותי יודע שחלק ניכר מעיסוקי זה לעמוד לצידם של עובדים במאבקים בכנסת.

מיכל בירן: תמיד יש את יוקר המחייה שעומד בצד השני, ופה עניין המידתיות הוא משמעותי.

מיכל בירן: אני חייבת להגיד שאני לא נאבקת על עובדים שעבודתם אינה נדרשת רק כדי לא לפטר אותם.

מיכל בירן: אני חושבת שצריך להגן על האנשים, לא בהכרח על המשרות.

מיכל בירן: יש פה דוגמה קלאסית לזה שהפגיעה בתחרות או הפגיעה ביוקר המחיה היא פשוט דמיונית, היא קיימת רק בארגון חלופי.

מיכל בירן: במצב כזה זאת פגיעה שהיא לא מידתית, היא לא סבירה.

מיכל בירן: התשובות שלכם ממש לא מספקות.

מיכל בירן: אני אשמח לשמוע מה הרעיון שלך.

עליזה לביא: אני חושבת שגם אותנו הן לא מספקות.

אילן גילאון: זה חלק מתוך שרשרת המזון שכולכם מדברים עליה.

אילן גילאון: קצת פחות גרידיות, קצת פחות אגו.

אילן גילאון: אגב, יש חברי כנסת עובדי קבלן?

אילן גילאון: אה, יש כאלה שעובדים אצל קבלן.

אילן גילאון: אני אשמח לשמוע את הרעיונות שלך, איתן, אני בטוח שהם טובים.

אילן גילאון: אני בטוח ששר התקשורת יעשה את מה שצריך בעניין.

<רפאל בן גרא: אמנם הדיון לא מדבר עלינו, אבל כן הייתי רוצה להגיד שני דברים קטנים בלי לגזול את זמנה של הוועדה.

איתן כבל: לתת רוח גבית זה סבבה תמיד.

<רפאל בן גרא: תהיו בטוחים שהדיון הזה היה מתקיים כאן לפני שנתיים אם היה לנו ועד עובדים לפני שנתיים.

<רפאל בן גרא: קמנו, לצערנו, מאוחר מידי.

<רפאל בן גרא: הגעתי לכאן רק כדי לחזק את ידי חבריי.

אילן גילאון: רק לידיעתך, לפני שנתיים התקיים דיון על זה שתוכלו להקים ועד עובדים.

<רפאל בן גרא: נכון מאוד.

<רפאל בן גרא: אנחנו עקבנו.

<רפאל בן גרא: הסכם איחוד הרשתות בין פרטנר להוט לא דומה למה שמונח כאן על השולחן.

<רפאל בן גרא: חברת הוט וחברת פרטנר הביאה כל אחת כמות של עובדים לתוך המיזם המשותף.

<רפאל בן גרא: כאן מדובר בחברות דמיוניות שלא שולחות בכלל עובדים.

איתן כבל: לא, מבקשים שאחד הצדדים ישלח עובדים.

<רפאל בן גרא: בדיוק.

איתן כבל: תודה רבה לך.

איתן כבל: הם נהנו מהרוח הגבית.

<ליאת גלזר: אני חושבת שלהתייחס לחברת גולן טלקום, שהיא מחוללת התחרות הגדולה בשוק התקשורת, כאל חברה דמיונית זה דבר שחוטא - - זאת חברה שיש לה עובדים, יש לה תכניות עסקיות, היא הולכת להיות שותפה לרשת.

<מיה יניב: יש לגולן עובדי קבלן.

איתן כבל: אני רוצה לתקן אותך.

איתן כבל: האיש פה דיבר.

איתן כבל: אני הבנתי למה הוא התכוון.

איתן כבל: הנציגים הדגישו בדבריהם את החשיבות שהם רואים בתחרות, את החשיבות שהם רואים בכניסה של המפעילים החדשים, את החשיבות של הרפורמה, את הכל.

איתן כבל: הדברים שאמרת לא היו במקומם, לא היו בכלל בכיוון של הדברים שנאמרו פה.

איתן כבל: נהפוך הוא, נתנו רוח גבית לכל המהלך.

איתן כבל: אני מבקש שיצא מכתב ליושב-ראש ולמנכ"ל פלאפון בצורה שאיננה משתמעת לשתי פנים, על כך שאני רואה בחומרה רבה את העובדה שלא הגיע לכאן נציג בכיר שלהם.

איתן כבל: אני אומר זאת בצורה שאיננה משתמעת לשתי פנים.

איתן כבל: אני מצפה ותובע מהם תגובה מדוע לא הגיע הנציג שלהם.

איתן כבל: אני מבקש פנייה לשר התקשורת.

איתן כבל: אני ציפיתי שיגיע לכאן גורם בכיר, מבלי להמעיט מערכם - -

עליזה לביא: כשאתה אומר שר התקשורת, אתה מתכוון לראש הממשלה.

איתן כבל: ברור.

עליזה לביא: צריך להגיד את זה.

איתן כבל: בשביל מה להגיד את זה?

איתן כבל: אם אני לא אגיד את זה, הוא לא יהיה שר התקשורת?

איתן כבל: הוא מחזיק בתיק התקשורת.

איתן כבל: יש לו את השליח שלו כממונה מטעמו על העניינים האלה, שזה השר אופיר אקוניס.

איתן כבל: יש מנכ"ל שנבחר זה מכבר.

איתן כבל: אני לא רוצה לבזבז את הזמן על העניין הזה.

איתן כבל: אני מבקש ממך, חברת הכנסת מיכל בירן, להניח תיקון לחוק שיהיה משותף לחברי ועדת הכלכלה ולחברי ועדת העבודה והרווחה.

איתן כבל: זו היא אמירה כלפי מי שצריך לקבל את ההחלטה.

איתן כבל: זו כוונתי.

איתן כבל: הכותרת היא לא שוועדת הכלכלה מגישה או ועדת העבודה, אלא שתי הוועדות האלו.

איתן כבל: אני מבקש ממך, גברתי, להחתים את כל חברי הכנסת מתוך שתי הוועדות.

מיכל בירן: עוד השבוע.

איתן כבל: גם תצא פנייה בשמי ובשם יו"ר ועדת העבודה והרווחה, אלי אלאלוף, אל השר, עם העתק אל החברות, שבו אנחנו מבקשים מהן לפעול לאלתר לטיפול בעניין הרגולטורי הזה.

איתן כבל: זה עניין רגולטורי מהמדרגה העליונה.

איתן כבל: אין בו שום עניין אחר.

מיכל בירן: אם הם רוצים, זה לא יהיה שינוי חקיקה.

מיכל בירן: אם אתם לא רוצים, זה יהיה - -

איתן כבל: לא לחינם, מיכל, אמרתי עניין רגולטורי.

איתן כבל: אני בורר את מילותיי בקפידה.

איתן כבל: אם יידרש תיקון מצד משרד התקשורת כלפינו, אני מתחייב שנביא זאת במהירות הבזק כדי שלא תיפול שגגה בעניין הזה.

איתן כבל: אסור שהמהלך הזה יצא אל הפועל, כי להחזיר אותו חזרה אל תוך התהליך יהיה מצב בלתי אפשרי ובלתי הפיך.

מיכל בירן: הוא יטופל תוך יום יומיים.

איתן כבל: אנחנו נוציא את המכתב לאלתר.

איתן כבל: הוא יצא הכי מאוחר מחר, כדי להבהיר שאנחנו על העניין הזה.

איתן כבל: כל פעולה עם העתק ליושבי הראש והמנכ"לים של החברות, כדי שמישהו מהם ינסה להוביל מהלך לקדם או לזרז את העניין.

איתן כבל: אני מצפה שההסתדרות הכללית תוציא פנייה לגורמים האמונים על העניין בפלאפון ובסלקום, כדי להבהיר: אנחנו על העניין הזה, אנחנו מודעים לו.

איתן כבל: שלא תנסו לבצע פעולות כאלו ואחרות ותגידו שלא שמתם לב.

איתן כבל: אנחנו שמים לב מאוד מאוד לכל התהליכים האלה.

איתן כבל: אני גם מבטיח שאני אשוחח באופן אישי עם השר אופיר אקוניס, שהוא מבחינתי אמון על העניין הזה.

איתן כבל: אני אבוא איתו בדברים.

איתן כבל: לוועדה הזאת יש נושאים רבים מול משרד התקשורת.

איתן כבל: היטיב לתאר את העניין נציג סלקום בצורה הכי ברורה והכי עניינית.

איתן כבל: תודה רבה לכם, ובבניין ירושלים ננוחם.